বরিশালে উত্যক্ত করার প্রতিবাদে বৃদ্ধকে পিটিয়ে হত্যার অভিযোগ - barisal news and entertainment 24x7 - barisallive24.com
বরিশালে উত্যক্ত করার প্রতিবাদে বৃদ্ধকে পিটিয়ে হত্যার অভিযোগ
জুন ১৫ ২০১৭, ০৬:২৪
বরিশাল :বরিশালের চরমোনাই ইউনিয়নের চরহোগলা গ্রামে স্কুল ছাত্রীকে উত্যক্ত করার প্রতিবাদ করতে গিয়ে ৬০ বছরের বৃদ্ধকে পিটিয়ে হত্যার অভিযোগ উঠেছে। বুধবার দিবাগত রাতে বরিশাল শের-ই-বাংলা মেডিকেল কলেজ হাসপাতালে তার মৃত্যু হয়। এরআগে তার ওপরে বরিশাল সদর উপজেলার চরমোনাই ইউনিয়নের চর-হোগলা গ্রামের চাঁদের হাট বাজারে বসে হামলা চালায় বখাটেরা। নিহত বৃদ্ধ আবদুল খালেক হাওলাদার (৬০) চর-হোগলা গ্রামের মৃত নূর মোহাম্মদ হাওলাদারের ছেলে ও পেশায় একজন রিক্সা চালক ছিলেন। নিহতের প্রতিবেশী শরীফ হোসেন স্বজনদের বরাত দিয়ে জানান, নিহতের শ্যালক নূর হোসেন এর কণ্যা সুবর্ণা চর হোগলা হাইস্কুলের ৬ষ্ঠ শ্রেণীতে পড়াশুনা করে। একই এলাকার বাসিন্দা নিজাম উদ্দিনের ছেলে তুষারসহ বেশ কয়েকজন যুবক স্কুলে যাওয়া আসার সময় ওই স্কুল ছাত্রীকে নানানভাবে উত্যক্ত করতো। বিষয়টি স্কুলছাত্রীর ফুপা
আব্দুল খালেক হাওলাদারের নজরে আসলে তিনি তুষারকে সতর্ক করে দেন এবং পরিবারের কাছে বিচার দেয়। এতে ক্ষিপ্ত হয়ে ৬/৭ জন যুবককে সাথে নিয়ে তুষার বুধবার রাতে আব্দুল খালেকের ওপর হামলা চালায়। ওই সময় আব্দুল খালেক চাঁদের হাট বাজারে ছিলো। গুরুত্বর আহত অবস্থায় রাত ৯ টার দিকে বরিশাল শের-ই-বাংলা মেডিকেল কলেজ হাসপাতালে নিয়ে আসা হলে এর কিছুসময় পরেই তার মৃত্যু হয়। হাসপাতালের ওয়ার্ড মাষ্টার আবুল কালাম জানিয়েছেন, নিহতের মৃতদেহ সূরতহাল ও ময়নাতদন্তের জন্য হাসপাতালের লাশ রাখা কক্ষে প্রেরণ করা হয়েছে। বৃহষ্পতিবার ময়নাতদন্ত সম্পন্ন করা হবে। এদিকে স্থানীয় সূত্রে জানাগেছে, ঘটনার পর থেকেই বরিশাল পলিটেকনিক ইনস্টিটিউটের ছাত্র তুষার সহ তার সহযোগীরা আত্মগোপনে রয়েছে। তবে তাদের গ্রেফতারে রাতেই ওই এলাকায় অভিযান চালিয়েছে কোতয়ালি মডেল থানা পুলিশ।